سیزی سئومه ین اینسانلار…/ پینار شاکر
اصلینده سیزی سئویرلر،سیزده اولان هر شئیی، باشاریلارینیزی، شاعیر اولسانیز شعرلرینیزی، یازیچی اولسانیز یازیلارینیزی، سیزی سایغین ائدن هر شئیی سئویرلر و سئودیکلری شئی لرین اؤزلرینده یوخ باشقا بیری لرینده اولدوغونو گؤرونجه سیزی سئومه ین اینسانلار اولمایا باشلاییرلار .
اصلینده ألده ائتمک ایسته ییب ائده بیلمه دیک لرینه گؤره کین باغلاییرلار چئوره لرینه، سیزی سئومه ین اینسانلار آز دئییل لر ، باشاریلی بیری اولدوغونوز زامان أطرافینیزی توتوب خبیر باخارسیز کی قارانلیغین اورتاسیندا قالان آی کیمی پارلاییرسینیز چونکی سیزی سئومه ین اینسانلار قارانلیق کیمی چؤکرلر یاشامینیزا و سیز ألده ائده بیلدیک لرینیز و باشارا بیلدیک لرینیز قدر پارلارسینیز او قارانلیقدا. آیلا قارانلیغین اورتامی بیر اولسادا هر زامان بیر چئلیشکی یادا بیر ساواش وار آرالاریندا آما آی هارا ؟قارانلیق هارا؟
سیز آی اولدوغونوز زامان ،باشاری الده ائده بیلدیینیز زامان مطلق سیزی ساران بیر قارانلیق اولاجاق اطرافینیزدا. آما هئچ زامان او قارانلیق قیسیتلیا بیلمه یه جک باشارینیز دان دولایی پارلاییب اطرافا ساچان ایشیغینیزی یادا اینسانلارین ایچینده گئت به گئت چوخالان سایقینلیغینیزی .
سیزی سئومه ین اینسانلار سئومه لیدیر اصلینده، چونکی سیزی سئومه ین اینسانلارین دا باشاریلاری واردیر اونلار سیز باشارین دئیه أل لریندن گلنی اسیرگه مزلر و سیزین باشاری لارینیز اونلارین باشاردیقلاریدیر ،اسیرگه مه دیک لریدیر اصلینده،سیز سیزی سئومه ین اینسانلارین باشاریلاری سینیز، نه موتلو دور سرطان کیمی سیزی سئومه ین بیرینین جیسمینی ساریب ،اسیرگه مه دیک لریندن فایدالانیب ،اونون باشاریسی اولماق .
اونلار سیزی سئومه ین اینسانلار ،اورتامی حاضیرلارلار سیزین گؤزونمه نیز اوچون، گؤیده قارانلیق چؤکمه سه آیین گؤرونمه سی کی مومکون دئییل..
قارانلیغین باشاریسی آیی سرگیله مک دیر، آیی دوم دورو گؤسترمک .
سیزی سئومه ین اینسانلارین دیرینی بیلین اونلار سیزی یوخ ائتمه یه چالیشدیقجا یوخ اولارلار .
قارانلیق نه قدر قارالیر قارالسین آی داها ایشیق ساچار اطرافینا و گؤزه داها بیر گؤرکملی گؤرونر.
سیزی سئومه ین اینسانلار آینایا باخمایا چکینرلر، چونکی اونلار سیز اولماق ایسترلر وبیرگون آینایا باخسالار بیله سیزی گؤرمه یی اومود ائدر لر .
دوغرودور سیزی سئومه ین اینسانلارین أن بویوک اومودو سیزی یوخ ائتمک دئییل سیز اولماقدیر، سیزین کی اولان هرشئیی یییه لنمک دیر.
یازار : پینار شاکر
azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab